Document ID: 32014R1272

REGULAMENTUL DE PUNERE ÎN APLICARE (UE) NR. 1272/2014 AL COMISIEI
din 28 noiembrie 2014
de modificare a Regulamentului (CEE) nr. 2454/93 în ceea ce privește marcarea containerelor în scopul admiterii lor temporare
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
întrucât:
(1)
Uniunea este parte contractantă la Convenția privind admiterea temporară încheiată la Istanbul la 26 iunie 1990 (denumită în continuare „Convenția de la Istanbul”). Anexa B.3 la Convenția de la Istanbul cuprinde prevederi referitoare la containere, paleți, ambalaje, eșantioane și alte mărfuri importate în cadrul unei operațiuni comerciale. Comitetul de gestionare a Convenției privind admiterea temporară a recomandat, în cadrul celei de a 12-a reuniuni ale sale din 25 martie 2013, o modificare a apendicelui II la anexa B.3 la Convenția de la Istanbul, care cuprinde dispoziții privind marcarea containerelor. Respectiva modificare a intrat în vigoare la 4 noiembrie 2014.
(2)
Convenția de la Istanbul nu este direct aplicabilă în Uniune. Modificarea sa ar trebui încorporată, prin urmare, în legislația Uniunii pentru a garanta că Uniunea își respectă obligațiile internaționale.
(3)
Prin urmare, Regulamentul (CEE) nr. 2454/93 al Comisiei (2) ar trebui modificat în consecință.
(4)
Măsurile prevăzute în prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Articolul 557 din Regulamentul (CEE) nr. 2454/93 se modifică după cum urmează:
1.
La alineatul (1), primul paragraf se înlocuiește cu:
„(1) Scutirea totală de drepturi de import se acordă pentru containere atunci când au fost marcate durabil într-un loc adecvat și clar vizibil cu toate informațiile următoare:
(a)
identificarea proprietarului sau a operatorului, care poate fi indicată fie prin afișarea numelui complet, fie printr-un sistem de identificare consacrat de uz, excluse fiind simbolurile precum emblemele sau steagurile;
(b)
marcajele și numerele de identificare ale containerului, date de proprietar sau de operator;
(c)
greutatea containerului gol, împreună cu tot echipamentul său fixat permanent.”
2.
La alineatul (1), după primul paragraf se introduce următorul paragraf:
„În cazul containerelor de marfă întrebuințate în sectorul maritim sau al oricărui alt container care folosește un prefix standard ISO (și anume patru majuscule terminate cu U), identificarea proprietarului sau a operatorului principal, precum și numărul de serie al containerului și cifra de control a containerului trebuie să respecte standardul internațional ISO 6346 și anexele sale.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2014.

Labels: 8
3
15